LV Eiropas Savienības Oficiālais Vēstnesis C 476/3

Paziņojums par procedūras sākšanu saistībā ar antidempinga pasākumiem, kuri ir spēkā attiecībā uz Argentīnas un Indonēzijas izcelsmes biodīzeļdegvielas importu, ņemot vērā ieteikumus un nolēmumus, ko pieņēmusi Pasaules Tirdzniecības organizācijas Strīdu izšķiršanas padome strīdā “ES – antidempinga pasākumi attiecībā uz biodīzeļdegvielu (DS473)”

(2016/C 476/04)

Šis paziņojums tiek publicēts atbilstīgi 1. panta 1. punkta a) apakšpunktam un 2. pantam Eiropas Parlamenta un Padomes 2015. gada 11. marta Regulā (ES) 2015/476 par pasākumiem, kurus Savienība drīkst veikt aizsardzībai pret dempingu un subsidētu importu pēc ziņojuma, ko pieņēmusi PTO Strīdu izšķiršanas padome (1) (“PTO pilnvarojuma regula”).

PTO Strīdu izšķiršanas padome (SIP) 2016. gada 26. oktobrī pieņēma ekspertu grupas ziņojumu, kas grozīts ar Apelācijas institūcijas ziņojumu (“ziņojumi”) (2), strīdā “Eiropas Savienība – antidempinga pasākumi attiecībā uz biodīzeļdegvielu no Argentīnas (DS473)”.

Apelācijas institūcijas ziņojumā cita starpā tika konstatēts, ka ES nav rīkojusies saskaņā ar:

— PTO antidempinga nolīguma (“ADN”) 2. panta 2. punkta 1. apakšpunkta 1. punktu, neaprēķinot izmeklējamā ražojuma ražošanas izmaksas, pamatojoties uz ražotāju veikto uzskaiti,

— ADN 2. panta 2. punktu un 1994. gada GATT VI panta 1. punkta b) apakšpunkta ii) punktu, biodīzeļdegvielas normālās vērtības aprēķinos neizmantojot ražošanas izmaksas Argentīnā,

— ADN 9. panta 3. punktu un 1994. gada GATT VI panta 2. punktu, uzliekot antidempinga maksājumus, kas pārsniedz dempinga starpību, kuru būtu bijis jānosaka saskaņā ar attiecīgi ADN 2. pantu un 1994. gada GATT VI panta 1. punktu.

Ekspertu grupas ziņojumā cita starpā tika konstatēts, ka ES nav rīkojusies saskaņā ar:

— ADN 3. panta 1. un 4. punktu, pārbaudot importa par dempinga cenām ietekmi uz iekšzemes ražošanas nozari, ciktāl tas attiecas uz ražošanas jaudu un jaudas izmantojumu.

1. Pārskatīšanas sākšana

Pēc dalībvalstu informēšanas saskaņā ar PTO pilnvarojuma regulas 1. panta 3. punktu un 2. panta 3. punktu Komisija ar šo sāk pārskatīšanu, pamatojoties uz PTO pilnvarojuma regulas 1. panta 3. punktu un 2. panta 3. punktu. Pārskatīšanas mērķis ir panākt, lai antidempinga pasākumi, kas noteikti biodīzeļdegvielas importam no Argentīnas, atbilstu iepriekš minētajiem ieteikumiem un nolēmumiem, kas iekļauti ziņojumos. Komisija atzīmē, ka uz antidempinga pasākumiem, kas noteikti biodīzeļdegvielas importam no Indonēzijas, attiecas vēl neizšķirts PTO strīds “Eiropas Savienība – antidempinga pasākumi attiecībā uz biodīzeļdegvielu no Indonēzijas (DS480)”. Šajā strīdā Indonēzija izteica būtībā tādus pašus apgalvojumus kā Argentīna strīdā DS473. Tā kā ziņojumos ietvertā juridiskā interpretācija, šķiet, attiecas arī uz izmeklēšanu saistībā ar Indonēziju, Komisija uzskata par lietderīgu šajā pārskatīšanā izskatīt arī antidempinga pasākumus attiecībā uz biodīzeļdegvielas importu no Indonēzijas. Pasākums, kura atbilstība PTO noteikumiem ir jānodrošina, ir Padomes 2013. gada 19. novembra Īstenošanas regula (ES) Nr. 1194/2013, ar ko nosaka galīgo antidempinga maksājumu un galīgi iekasē pagaidu maksājumu, kurš noteikts Argentīnas un Indonēzijas izcelsmes biodīzeļdegvielas importam (3) (“Regula (ES) Nr. 1194/2013”). Šīs pārskatīšanas darbības joma attiecas vienīgi uz izmeklējamā ražojuma ražošanas izmaksām, aprēķinot tā normālo vērtību, kā arī uz ražošanas jaudu un jaudas izmantojumu, noskaidrojot importa par dempinga cenām ietekmi uz iekšzemes ražošanas nozari. Tas neskar sekas, ko pārskatīšana var radīt attiecībā uz citiem Regulas (ES) Nr. 1194/2013 elementiem. Pārskatīšana tiks veikta, pamatojoties uz faktiem Regulas (ES) Nr. 1194/2013 izmeklēšanas periodā, proti, laikposmā no 2011. gada 1. jūlija līdz 2012. gada 30. jūnijam, kā arī laikposmā no 2009. gada 1. janvāra līdz 2012. gada 30. jūnijam, kas ir attiecīgais periods, izmeklējot kaitējuma novērtēšanai svarīgās tendences.

Regulu (ES) Nr. 1194/2013 var atcelt vai grozīt, lai izpildītu SIP ieteikumus, nolēmumus un juridiskās interpretācijas. Tomēr saskaņā ar PTO pilnvarojuma regulas 3. pantu pasākumiem, kas pieņemti šīs pārskatīšanas rezultātā, nebūs atpakaļejoša spēka, proti, tie sāk darboties no to spēkā stāšanās dienas un nerada pamatu pirms minētās dienas iekasēto maksājumu atmaksāšanai.

2. Procedūra

Saskaņā ar PTO pilnvarojuma regulas 1. panta 2. punktu un 2. panta 2. punktu Komisija ar šo lūdz ieinteresētajām personām, tostarp Argentīnas un Indonēzijas ražotājiem eksportētājiem un Savienības ražošanas nozarei, sniegt visu nepieciešamo informāciju, lai papildinātu izmeklēšanā, kuras rezultātā tika pieņemta Regula (ES) Nr. 1194/2013, iegūto informāciju. Šim nolūkam un ar mērķi piedalīties šajā pārskatīšanā visas ieinteresētās personas, lai pieteiktos, ar šo tiek aicinātas sazināties ar Komisiju, vēlams, pa e-pastu, nekavējoties un ne vēlāk kā 15 dienu laikā pēc šā paziņojuma publicēšanas Eiropas Savienības Oficiālajā Vēstnesī.

Visas ieinteresētās personas var arī pieprasīt, lai tās uzklausītu Komisijas izmeklēšanas dienesti. Uzklausīšanas pieprasījums jāiesniedz rakstiski un tajā jānorāda pieprasījuma iemesli. Pieprasījums uzklausīt par jautājumiem, kas skar pārskatīšanas sākumposmu, jāiesniedz 15 dienu laikā no šā paziņojuma publicēšanas Eiropas Savienības Oficiālajā Vēstnesī. Vēlāk uzklausīšanas pieprasījums jāiesniedz konkrētā termiņā, ko Komisija norādījusi, sazinoties ar attiecīgajām personām.

3. Informācijas izpaušana

Visas ieinteresētās personas tiks informētas par būtiskajiem faktiem un apsvērumiem, uz kuru pamata tiks paredzēts atcelt vai grozīt Regulu (ES) Nr. 1194/2013, un tām tiks dota iespēja sniegt piezīmes vismaz 10 dienu laikā.

4. Norādes rakstisku dokumentu iesniegšanai, atbilžu uz anketas jautājumiem un sarakstes nosūtīšanai

Uz informāciju, kas tirdzniecības aizsardzības izmeklēšanu vajadzībām iesniegta Komisijai, neattiecas autortiesības. Ieinteresētajām personām, pirms tās iesniedz Komisijai informāciju un/vai datus, uz kuriem attiecas trešās personas autortiesības, no autortiesību īpašnieka ir jāprasa īpaša atļauja, kas viennozīmīgi ļauj a) Komisijai šīs tirdzniecības aizsardzības procedūras vajadzībām izmantot informāciju un datus un b) sniegt informāciju un/vai datus šīs izmeklēšanas ieinteresētajām personām tādā veidā, kas tām ļauj izmantot tiesības uz aizstāvību.

Visi rakstiski iesniegtie dokumenti, tostarp šajā paziņojumā prasītā informācija, kā arī ieinteresēto personu atbildes uz anketas jautājumiem un sarakste, kurai lūgts saglabāt konfidencialitāti, ir ar norādi “Limited” (4).

Ieinteresētajām personām, kuras sniedz informāciju ar norādi “Limited”, saskaņā ar pamatregulas 19. panta 2. punktu jāsagatavo tās nekonfidenciāls kopsavilkums ar norādi “For inspection by interested parties”. Šiem kopsavilkumiem jābūt tik detalizētiem, lai no tiem varētu pienācīgi saprast konfidenciāli iesniegtās informācijas būtību. Ja ieinteresētā persona, kas iesniedz konfidenciālu informāciju, nesagatavo tās nekonfidenciālu kopsavilkumu un neiesniedz to noteiktajā formā un kvalitātē, šādu informāciju var neņemt vērā.

Ieinteresētās personas tiek aicinātas visu informāciju un pieteikumus, tostarp skenētās pilnvaras un izziņas, iesniegt pa e-pastu, savukārt liela apjoma atbildes – CD-ROM vai DVD, ko iesniedz personīgi vai nosūtot pa pastu ar ierakstītu vēstuli. Ja ieinteresētās personas atbild pa e-pastu, tās piekrīt noteikumiem, kas piemērojami dokumentu elektroniskai iesniegšanai saskaņā ar noteikumiem dokumentā “SARAKSTE AR EIROPAS KOMISIJU TIRDZNIECĪBAS AIZSARDZĪBAS LIETĀS”, kas publicēts Tirdzniecības ģenerāldirektorāta tīmekļa vietnē: http://trade.ec.europa.eu/doclib/docs/2011/june/tradoc_148003.pdf. Ieinteresētajām personām ir jānorāda savs nosaukums/vārds, uzvārds, adrese, tālruņa numurs un derīga e-pasta adrese un ir jānodrošina, lai norādītā e-pasta adrese būtu funkcionējoša oficiāla darba e-pasta adrese un e-pasts ik dienu tiktu pārbaudīts. Kad būs iesniegta kontaktinformācija, Komisija sazināsies ar ieinteresētajām personām tikai pa e-pastu, ja vien tās nebūs nepārprotami paudušas prasību visus dokumentus no Komisijas saņemt ar citiem saziņas līdzekļiem vai ja nosūtāmā dokumenta veida dēļ tas jāsūta ar ierakstītu vēstuli. Ieinteresētās personas var iepazīties ar papildu noteikumiem un informāciju par saraksti ar Komisiju, tostarp principiem, kas piemērojami pa e-pastu sūtāmai informācijai, iepriekš minētajās instrukcijās par saziņu ar ieinteresētajām personām.

Komisijas adrese sarakstei:

European Commission Directorate-General for Trade Directorate H Office: CHAR 04/039 1049 Brussels BELGIUM. E-pasts: Trade-R658-Biodiesel@ec.europa.eu

5. Nesadarbošanās

Ja ieinteresētā persona liedz piekļuvi nepieciešamajai informācijai vai nesniedz to noteiktajā termiņā, vai ievērojami kavē izmeklēšanu, tad saskaņā ar pamatregulas 18. pantu apstiprinošus vai noraidošus konstatējumus var sagatavot, pamatojoties uz pieejamajiem faktiem.

Ja tiek konstatēts, ka ieinteresētā persona ir sniegusi nepatiesu vai maldinošu informāciju, šo informāciju neņem vērā un var izmantot pieejamos faktus.

Ja ieinteresētā persona nesadarbojas vai sadarbojas tikai daļēji un tāpēc konstatējumi saskaņā ar pamatregulas 18. pantu ir pamatoti ar pieejamajiem faktiem, rezultāts šai personai var būt mazāk labvēlīgs nekā tad, ja tā būtu sadarbojusies.

Ja atbilde netiek sniegta elektroniskā veidā, to neuzskata par nesadarbošanos, ja ieinteresētā persona pierāda, ka atbildes sniegšana prasītajā veidā sagādātu nesamērīgu papildu apgrūtinājumu vai nesamērīgus papildu izdevumus. Ieinteresētajai personai nekavējoties jāsazinās ar Komisiju.

6. Uzklausīšanas amatpersona

Ieinteresētās personas var lūgt Tirdzniecības procedūru uzklausīšanas amatpersonas iesaistīšanos. Uzklausīšanas amatpersona darbojas kā vidutājs starp ieinteresētajām personām un Komisijas izmeklēšanas dienestiem. Uzklausīšanas amatpersona izskata pieprasījumus par piekļuvi lietai, strīdus par dokumentu konfidencialitāti, pieprasījumus pagarināt termiņu un trešo personu uzklausīšanas pieprasījumus. Uzklausīšanas amatpersona var rīkot uzklausīšanu atsevišķai ieinteresētajai personai un darboties kā vidutājs, lai pilnībā tiktu īstenotas ieinteresētās personas tiesības uz aizstāvību.

Uzklausīšanas pieprasījums jāiesniedz rakstiski un tajā jānorāda pieprasījuma iemesli. Pieprasījums uzklausīt par jautājumiem, kas skar pārskatīšanas sākumposmu, jāiesniedz 15 dienu laikā no šā paziņojuma publicēšanas Eiropas Savienības Oficiālajā Vēstnesī. Vēlāk uzklausīšanas pieprasījums jāiesniedz konkrētā termiņā, ko Komisija norādījusi, sazinoties ar ieinteresētajām personām.

Papildu informācija un kontaktinformācija pieejama uzklausīšanas amatpersonas tīmekļa lapās Tirdzniecības ģenerāldirektorāta tīmekļa vietnē: http://ec.europa.eu/trade/trade-policy-and-you/contacts/hearing-officer/

7. Personas datu apstrāde

Šajā izmeklēšanā iegūtos personas datus apstrādās saskaņā ar Eiropas Parlamenta un Padomes 2000. gada 18. decembra Regulu (EK) Nr. 45/2001 par fizisku personu aizsardzību attiecībā uz personas datu apstrādi Kopienas iestādēs un struktūrās un par šādu datu brīvu apriti (5).

(1) OV L 83, 27.3.2015., 6. lpp.

(2) PTO, Apelācijas institūcijas ziņojums, AB-2016-4, WT/DS473/AB/R, 2016. gada 6. oktobris (“Apelācijas institūcijas ziņojums”). PTO, ekspertu grupas ziņojums, WT/DS473/R, 2016. gada 29. marts (“ekspertu grupas ziņojums”).

(3) OV L 315, 26.11.2013., 2. lpp.

(4) Dokuments ar norādi “Limited” ir dokuments, ko uzskata par konfidenciālu saskaņā ar 19. pantu Eiropas Parlamenta un Padomes 2016. gada 8. jūnija Regulā (ES) 2016/1036 par aizsardzību pret importu par dempinga cenām no valstīm, kas nav Eiropas Savienības dalībvalstis (OV L 176, 30.6.2016., 21. lpp.) (“pamatregula”) un ADN 6. pantu. Tas ir aizsargāts arī atbilstoši 4. pantam Eiropas Parlamenta un Padomes Regulā (EK) Nr. 1049/2001 (OV L 145, 31.5.2001., 43. lpp.).

(5) OV L 8, 12.1.2001., 1. lpp.